C 285/12
RO
Jurnalul Oficial al Uniunii Europene
14.8.2023
(27)
La momentul deciziei, Activision Blizzard nu acordă licența pentru jocurile sale serviciilor de streaming de jocuri în cloud.
Cu toate acestea, Comisia consideră, în principal pe baza documentelor interne ale Activision Blizzard, că, în absența tranzacției, Activision Blizzard ar fi început probabil să acorde licența pentru jocurile sale serviciilor de streaming de jocuri în cloud, în special celor bazate pe un model de afaceri de tip „buy-to-play” (și anume acele platforme care permit utilizatorilor să difuzeze în streaming jocuri pe care le-au achiziționat deja de la un magazin digital).
(28)
Având în vedere cele de mai sus, Comisia constată că Microsoft ar avea capacitatea de a se angaja într-o strategie reușită de blocare a accesului împotriva serviciilor concurente de streaming de jocuri în cloud, făcând ca Game Pass Ultimate să devină singurul serviciu de streaming de jocuri în cloud care oferă jocuri ale Activision Blizzard.
Comisia constată că jocurile Activision Blizzard reprezintă o contribuție importantă pentru serviciile de streaming de jocuri în cloud și, prin urmare, Activision Blizzard are putere de piață în ceea ce privește dezvoltarea și editarea de jocuri pentru consolă.
Comisia observă că, în 2022, cota de piață cumulată a părților în funcție de veniturile obținute din dezvoltarea și editarea de jocuri video pentru consolă și PC s-a situat sub pragul de 30 %.
Cu toate acestea, ponderea părților este mai mare în unele segmente posibile mai restrânse, în special atunci când se pune accentul pe genuri, cum ar fi jocul de roluri în SEE și jocurile de tip shooter la nivel mondial, și atunci când se analizează alți indicatori, cum ar fi utilizatorii activi lunar sau timpul de joc.
În acest sens, jocurile de roluri și cele de tip shooter sunt deosebit de interesante și de populare, iar Activision Blizzard oferă unele dintre cele mai de succes jocuri în aceste genuri, precum Call of Duty și World of Warcraft.
(29)
După tranzacție, Microsoft ar avea capacitatea tehnică și contractuală de a nu permite accesul la jocurile Activision Blizzard pentru serviciile concurente de streaming de jocuri în cloud și de a le pune la dispoziție pentru streaming exclusiv prin Game Pass Ultimate.
În acest caz, serviciile concurente de streaming de jocuri în cloud nu ar avea strategii oportune și eficace de contracarare.
Acest lucru se datorează în primul rând faptului că un catalog mare de conținuturi populare este esențial pentru capacitatea lor de a concura, iar jocurile pentru PC și consolă de la alți editori nu ar fi o alternativă satisfăcătoare pentru construirea unui catalog de jocuri adecvat pentru ca serviciile de jocuri în cloud furnizate de terți să concureze cu Game Pass Ultimate, în cazul în care acesta ar oferi jocurile Activision Blizzard în condiții de exclusivitate.
(30)
Comisia consideră, de asemenea, că Microsoft ar avea motivația să blocheze distribuitorii concurenți de jocuri pentru PC și consolă prin intermediul serviciilor de streaming de jocuri în cloud.
Acest lucru se datorează în primul rând faptului că, având în vedere popularitatea ridicată a jocurilor Activision Blizzard, o strategie de blocare a accesului ar crește numărul de jucători care utilizează funcția de streaming de jocuri în cloud a Game Pass Ultimate.
Această creștere ar fi, probabil, semnificativă și datorită caracteristicilor activităților Microsoft, care combină, printre altele, serviciile de streaming de jocuri în cloud, serviciile pe bază de abonament și sistemul de operare Windows pentru PC.
Comisia consideră că pierderile rezultate din această strategie de blocare a accesului ar fi limitate în comparație cu câștigurile.
(31)
În cele din urmă, Comisia consideră că o strategie de blocare a accesului pentru concurență în ceea ce privește distribuția de jocuri pentru PC și consolă ar avea efecte semnificative.
Jocurile în cloud reprezintă o tendință în creștere și se preconizează că vor deveni un canal de distribuție important, iar o strategie de blocare a accesului ar crea bariere pentru intrarea pe piață sau extinderea serviciilor concurente de streaming de jocuri în cloud, care, în general, nu sunt integrate pe verticală și ar trebui să se bazeze pe un grup mai mic de editori independenți.
În plus, deși jocurile în cloud sunt relativ reduse în comparație cu piața globală, se preconizează că acestea vor crește în mod semnificativ și reprezintă o sursă importantă de inovare.
(32)
Prin urmare, Comisia consideră că tranzacția ar afecta în mod semnificativ concurența efectivă pe piața distribuției de jocuri pentru PC și consolă, ca urmare a faptului că entitatea rezultată în urma concentrării nu ar permite accesul la jocurile Activision Blizzard pentru serviciile concurente de streaming de jocuri în cloud.
4.3.
Efecte de conglomerat
(33)
Tranzacția creează legături de conglomerat între jocurile Activision Blizzard și furnizarea de către Microsoft a sistemului de operare Windows pentru PC.
Mai precis, Comisia consideră, pe baza rezultatelor investigației de piață, că Microsoft ar avea, după tranzacție, capacitatea de a bloca accesul furnizorilor concurenți de sisteme de operare pentru PC prin dependența de Windows a streamingului de jocuri în cloud pentru jocurile pentru PC și consolă ale Activision Blizzard.